**แนวทางการพิจารณาให้ข้าราชการสังกัดกรมที่ดิน**

**ได้รับการปรับเงินเดือนให้ได้รับตามคุณวุฒิที่เพิ่มขึ้นหรือสูงขึ้น**

**ตาม กฎ ก.พ. ว่าด้วยการให้ข้าราชการพลเรือนสามัญได้รับเงินเดือน พ.ศ. 2551**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**1. หลักเกณฑ์และเงื่อนไขในการพิจารณาปรับเงินเดือนตามคุณวุฒิ**

1.1 คุณวุฒิที่ได้รับเพิ่มขึ้นหรือสูงขึ้น เป็นคุณวุฒิที่ ก.พ. รับรองเป็นคุณสมบัติเฉพาะสำหรับตำแหน่ง ที่ได้รับแต่งตั้งตามมาตรฐานกำหนดตำแหน่ง

1.2 ข้าราชการที่ได้รับการบรรจุและแต่งตั้งโดยมีคุณวุฒิ ดังนี้

(1) ได้รับประกาศนียบัตรวิชาชีพชั้นสูง (ปวส.) หรือเทียบเท่าเพิ่มขึ้นหรือสูงขึ้นจากประกาศนียบัตรวิชาชีพ (ปวช.) หรือเทียบเท่า มาแล้วไม่น้อยกว่า 1 ปี

(2) ได้รับปริญญาโทเพิ่มขึ้นหรือสูงขึ้นจากปริญญาตรี มาแล้วไม่น้อยกว่า 1 ปี

(3) ได้รับปริญญาเอกเพิ่มขึ้นหรือสูงขึ้นจากปริญญาโท มาแล้วไม่น้อยกว่า 2 ปี

1.3 ปรับให้ได้รับเงินเดือนเพิ่มขึ้นไม่ก่อนวันที่ได้รับคุณวุฒิเพิ่มขึ้นหรือสูงขึ้น

1.4 ปรับให้ได้รับเงินเดือนในตำแหน่งประเภท สายงาน ระดับ และอัตราที่ ก.พ. กำหนด ตามหนังสือสำนักงาน ก.พ. ที่ นร 1008.1/ว 20 ลงวันที่ 27 ธันวาคม 2555 เรื่อง การกำหนดอัตราเงินเดือนสำหรับคุณวุฒิที่ ก.พ. รับรอง ดังนี้

(1) ได้รับประกาศนียบัตรวิชาชีพชั้นสูง (ปวส.) หรือเทียบเท่าเพิ่มขึ้นหรือสูงขึ้นจากประกาศนียบัตรวิชาชีพ (ปวช.) หรือเทียบเท่า และเงินเดือนไม่ถึง 11,500 บาท ปรับให้ได้รับเงินเดือน 11,500 บาท

(2) ได้รับปริญญาโทเพิ่มขึ้นหรือสูงขึ้นจากปริญญาตรี และเงินเดือนไม่ถึง 17,500 บาท ปรับให้ได้รับเงินเดือน 17,500 บาท

(3) ได้รับปริญญาเอกเพิ่มขึ้นหรือสูงขึ้นจากปริญญาโท และเงินเดือนไม่ถึง 21,000 บาท ปรับให้ได้รับเงินเดือน 21,000 บาท

**2. ขั้นตอนและวิธีการพิจารณาปรับเงินเดือนตามคุณวุฒิ**

2.1 กรณีได้รับคุณวุฒิเพิ่มขึ้นหรือสูงขึ้น ดังนี้

(1) ได้รับคุณวุฒิเพิ่มขึ้นหรือสูงขึ้น ก่อนหรือภายใน 1 ปี สำหรับผู้ที่ได้รับประกาศนียบัตรชั้นสูง (ปวส.) เพิ่มขึ้นหรือสูงขึ้นจากประกาศนียบัตรวิชาชีพ (ปวช.) หรือเทียบเท่า หรือผู้ที่ได้รับปริญญาโท เพิ่มขึ้นหรือสูงขึ้นจากปริญญาตรี โดยได้รับเงินเดือนในวันที่ครบ 1 ปี หรือวันที่ได้รับคุณวุฒิเพิ่มขึ้นหรือสูงขึ้นไม่ถึงขั้นต่ำตามคุณวุฒิประกาศนียบัตรวิชาชีพชั้นสูง (ปวส.) 11,500 บาท หรือปริญญาโท 17,500 บาท แล้วแต่กรณี

(2) ได้รับคุณวุฒิเพิ่มขึ้นหรือสูงขึ้น ก่อนหรือภายใน 2 ปี สำหรับผู้ที่ได้รับปริญญาเอก เพิ่มขึ้นหรือสูงขึ้นจากปริญญาโทโดยได้รับเงินเดือนในวันที่ครบ 2 ปี หรือวันที่ได้รับคุณวุฒิเพิ่มขึ้นหรือสูงขึ้นไม่ถึงขั้นต่ำตามคุณวุฒิปริญญาเอก 21,000 บาท

(3) ได้รับคุณวุฒิเพิ่มขึ้นหรือสูงขึ้น หลังจากได้รับการบรรจุและแต่งตั้งครบ 1 ปี สำหรับผู้ที่ได้รับประกาศนียบัตรชั้นสูง (ปวส.) เพิ่มขึ้นหรือสูงขึ้นจากประกาศนียบัตรวิชาชีพ (ปวช.) หรือเทียบเท่า หรือผู้ที่ได้รับปริญญาโทเพิ่มขึ้นหรือสูงขึ้นจากปริญญาตรี โดยได้รับเงินเดือนในวันที่ได้รับคุณวุฒิเพิ่มขึ้นหรือสูงขึ้น ไม่ถึงขั้นต่ำตามคุณวุฒิประกาศนียบัตรวิชาชีพชั้นสูง (ปวส.) 11,500 บาท หรือปริญญาโท 17,500 บาท แล้วแต่กรณี

(4) ได้รับคุณวุฒิเพิ่มขึ้นหรือสูงขึ้น หลังจากได้รับการบรรจุและแต่งตั้งครบ 2 ปี สำหรับผู้ที่ได้รับปริญญาเอกเพิ่มขึ้นหรือสูงขึ้นจากปริญญาโท โดยได้รับเงินเดือนในวันที่ได้รับคุณวุฒิเพิ่มขึ้นหรือสูงขึ้นไม่ถึงขั้นต่ำตามคุณวุฒิปริญญาเอก 21,000 บาท

2.2 ให้ยื่นคำขอ…

- 2 -

2.2 ให้ยื่นคำขอพร้อมเอกสารหลักฐานต่อผู้บังคับบัญชาตามลำดับชั้น ดังนี้

(1) กรณีได้รับคุณวุฒิเพิ่มขึ้นหรือสูงขึ้นตาม ข้อ 2.1 (1) หรือ (2) แล้วแต่กรณี ยื่นคำขอภายใน 30 วัน นับแต่วันที่ได้รับการบรรจุและแต่งตั้งครบ 1 ปี

(2) กรณีได้รับคุณวุฒิเพิ่มขึ้นหรือสูงขึ้นตาม ข้อ 2.1 (3) หรือ (4) แล้วแต่กรณี ยื่นคำขอภายใน 30 วัน นับแต่วันที่ได้รับคุณวุฒิเพิ่มขึ้นหรือสูงขึ้น (วันที่สำเร็จการศึกษา)

2.3 กรณีตามข้อ 2.1 (1) และ (2) ให้ได้รับเงินเดือนตามคุณวุฒิตั้งแต่วันที่ดำรงตำแหน่งมาแล้ว ไม่น้อยกว่า 1 ปี หรือ 2 ปี แล้วแต่กรณี

2.4 กรณีตาม ข้อ 2.1 (3) และ (4) ให้ได้รับเงินเดือนตามคุณวุฒิตั้งแต่วันที่ได้รับคุณวุฒิเพิ่มขึ้นหรือสูงขึ้น (วันที่สำเร็จการศึกษา)

2.5 กรณียื่นคำขอเกินระยะเวลาที่กำหนด ตามข้อ 2.2 ให้ชี้แจงเหตุผลความจำเป็นที่ไม่สามารถดำเนินการภายในกำหนดเวลา เพื่อใช้ประกอบการพิจารณาให้ได้รับเงินเดือนตามคุณวุฒิ และประโยชน์ของทางราชการ

**3. เอกสารหลักฐานเพื่อประกอบการพิจารณา** (ลงลายมือชื่อรับรองสำเนาเอกสาร รายการที่ (1) - (3) ทุกฉบับ)

(1) สำเนาปริญญาบัตร/สำเนาหนังสือรับรองการสำเร็จการศึกษา จำนวน 3 ชุด

(2) สำเนาใบรายงานผลการศึกษา (Transcript of Records) จำนวน 3 ชุด

(3) สำเนาหลักฐานการเปลี่ยน ชื่อ - สกุล (ถ้ามี) จำนวน 3 ชุด

(4) หนังสือยินยอมให้เปิดเผยข้อมูลแก่บุคคลที่สาม (ตามแบบที่สถาบันการศึกษากำหนด)

**4. กรอบระยะเวลาในการพิจารณาปรับเงินเดือนให้ได้รับตามคุณวุฒิภายในปีงบประมาณ ดังนี้**

|  |  |
| --- | --- |
| **รอบที่** | **สำหรับผู้ที่ยื่นคำขอ** |
| 1 | ระหว่างวันที่ 1 ตุลาคม - 30 พฤศจิกายน |
| 2 | ระหว่างวันที่ 1 ธันวาคม - 31 มกราคม |
| 3 | ระหว่างวันที่ 1 กุมภาพันธ์ - 31 มีนาคม |
| 4 | ระหว่างวันที่ 1 เมษายน - 31 พฤษภาคม |
| 5 | ระหว่างวันที่ 1 มิถุนายน - 31 กรกฎาคม |
| 6 | ระหว่างวันที่ 1 สิงหาคม - 30 กันยายน |

ทั้งนี้ หากมีเหตุผลความจำเป็น อาจพิจารณาปรับเงินเดือนฯ ต่างจากรอบระยะเวลาที่กำหนดไว้ได้

**สรุปแนวทางการพิจารณาให้ข้าราชการสังกัดกรมที่ดินได้รับการปรับเงินเดือนให้ได้รับตามวุฒิที่เพิ่มขึ้นหรือสูงขึ้น**

|  |  |  |  |  |  |
| --- | --- | --- | --- | --- | --- |
| **คุณวุฒิที่ได้รับการบรรจุและแต่งตั้ง** | **คุณวุฒิที่ได้รับเพิ่มขึ้นหรือสูงขึ้น** | **ระยะเวลาการดำรงตำแหน่ง** | **เงินเดือน**  **ที่ได้รับ**  **ในปัจจุบัน** | **เงินเดือน**  **ที่ได้รับ**  **การปรับใหม่** | **ปรับ**  **ให้ได้รับเงินเดือน**  **ตั้งแต่วันที่** |
| ประกาศนียบัตรวิชาชีพ (ปวช.) หรือเทียบเท่า | ประกาศนียบัตรวิชาชีพชั้นสูง (ปวส.) หรือเทียบเท่า | ไม่น้อยกว่า  1 ปี | ไม่ถึง  11,500 บาท | 11,500 บาท | ดำรงตำแหน่งมาแล้วไม่น้อยกว่า 1 ปี และไม่ก่อนวันที่ได้รับคุณวุฒิเพิ่มขึ้นหรือสูงขึ้น  (วันที่สำเร็จการศึกษา) |

คุณวุฒิ…

- 3 -

|  |  |  |  |  |  |
| --- | --- | --- | --- | --- | --- |
| **คุณวุฒิที่ได้รับการบรรจุและแต่งตั้ง** | **คุณวุฒิที่ได้รับเพิ่มขึ้นหรือสูงขึ้น** | **ระยะเวลาการดำรงตำแหน่ง** | **เงินเดือน**  **ที่ได้รับ**  **ในปัจจุบัน** | **เงินเดือน**  **ที่ได้รับ**  **การปรับใหม่** | **ปรับ**  **ให้ได้รับเงินเดือน**  **ตั้งแต่วันที่** |
| ปริญญาตรี | ปริญญาโท | ไม่น้อยกว่า  1 ปี | ไม่ถึง  17,500 บาท | 17,500 บาท | ดำรงตำแหน่งมาแล้วไม่น้อยกว่า 1 ปี และไม่ก่อนวันที่ได้รับคุณวุฒิเพิ่มขึ้นหรือสูงขึ้น  (วันที่สำเร็จการศึกษา) |
| ปริญญาโท | ปริญญาเอก | ไม่น้อยกว่า  2 ปี | ไม่ถึง  21,000 บาท | 21,000 บาท | ดำรงตำแหน่งมาแล้วไม่น้อยกว่า 2 ปี และไม่ก่อนวันที่ได้รับคุณวุฒิเพิ่มขึ้นหรือสูงขึ้น  (วันที่สำเร็จการศึกษา) |